b'\n_START_ARTICLE_\nToila Kalakombinaat\n_START_PARAGRAPH_\nToila Kalakombinaat oli ettev\xc3\xb5te Eesti NSV-s, mis tootis kalakonserve ja suitsukala._NEWLINE_Ettev\xc3\xb5te asutati 1945. aastal. Ettev\xc3\xb5tte nimi 1955. aastani oli Toila Kalakonservitehas, 1970. aastani Toila Kalakonservikombinaat._NEWLINE_Ettev\xc3\xb5tte kontor ja p\xc3\xb5hitootmine asus Toilas, ettev\xc3\xb5ttel olid tsehhid ka Rakveres ja Narva-J\xc3\xb5esuus._NEWLINE_1969. aasta seisuga oli kombinaadil ligi 700 t\xc3\xb6\xc3\xb6list, olles piirkonna suurim ettev\xc3\xb5te._NEWLINE_Toila Kalakonservikombinaat ostis kokku piirkonna kalurikolhooside (Virulane ja Oktjabr) poolt p\xc3\xbc\xc3\xbctud kala. Kombinaadil olid kala vastuv\xc3\xb5tupunktid Narva-J\xc3\xb5esuu, Vergi, Kunda ja Toila sadamas. Ettev\xc3\xb5ttel oli ka oma laevastik, mis 1969. aastal koosnes neljast transpordilaevast, millega v\xc3\xb5eti merel traallaevadelt ja paatidelt kala vastu, ning kahest varustuslaevast._NEWLINE_1964. aastal toodeti 7,6 miljonit karpi kalakonserve, tuntumad tooted olid sprotid ja v\xc3\xbcrtsikilu._NEWLINE_Kaks kolmandikku toodangust turustati Moskvas, Ukrainas ja Valgevenes, toodangut eksporditi ka Bulgaariasse, Rumeeniasse, T\xc5\xa1ehhoslovakkiasse ja \xc3\x9chinenud Araabia Vabariiki._NEWLINE_1970. aastatel rajas ettev\xc3\xb5te kalakasvatuse. Narvas asuvates tiikides kasvatati vikerforelli ja karpkala._NEWLINE_1978. aastal liideti kalurikolhoosid Virulane ja Oktjabr ning Toila kalakombinaat, moodustades kalurikolhoosi Oktoober.'